Huiswerker in hof oor video van ‘mishandeling’Baba Nico. Foto: Verskaf ŉ Huiswerker van Welkom in die Vrystaat is in hegtenis geneem nadat sy op video betrap is waar sy glo haar werkgewer se sewe maande oue baba slaan, het Beeld Maandag berig. Lt.kol. Thando Mbambo, woordvoerder van die polisie, het gesê Mafsehediso Lisbeth Makashea het op 23 Desember in die Welkom-landdroshof verskyn en is op borgtog van R1 000 vrygelaat. Sy sal weer op 29 Januarie in die hof verskyn. Die kind se ma, Anna-mi Linde, het aan die koerant gesê dat sy op 21 Desember saam met haar sesjarige dogtertjie gaan inkopies doen het en ŉ handkamera in die sitkamer opgestel het waar Makashea na klein Nico omgesien het. Linde het aan die koerant gesê dat sy ŉ slegte ondervinding met hul vorige huiswerker gehad het en vir haar eie gemoedsrus wou sien hoe Maskashea haar kinders behandel wanneer sy nie by die huis is nie. Die video wys glo hoe Makashea vir Nico klap wanneer hy huil, sy kop teen die vloer vasdruk en hom aan sy hempie optel. Linde en haar man, Org, het strafregtelike klagte teen Makashea aanhangig gemaak nadat hulle die beeldmateriaal gesien het.